CELEX: C2005/296/26
Language: da
Date: 2005-11-26 00:00:00
Title: Sag C-336/05: Anmodning om præjudiciel afgørelse forelagt ved afgørelse afsagt den  7. september 2005  af Tribunal Départemental des Pensions militaires du Morbihan i sagen Ameur Echouikh mod Secrétaire d'Etat aux anciens combattants

26.11.2005   
            
            
               DA
            
            
               Den Europæiske Unions Tidende
            
            
               C 296/14
            
         Anmodning om præjudiciel afgørelse forelagt ved afgørelse afsagt den 7. september 2005 af Tribunal Départemental des Pensions militaires du Morbihan i sagen Ameur Echouikh mod Secrétaire d'Etat aux anciens combattants
   (Sag C-336/05)
   (2005/C 296/26)
   Processprog: fransk
   Ved afgørelse afsagt den 7. september 2005, indgået til Domstolens Justitskontor den 15. september 2005, har Tribunal Départemental des Pensions militaires du Morbihan i sagen Ameur Echouikh mod Secrétaire d'Etat aux anciens combattants forelagt De Europæiske Fællesskabers Domstol en anmodning om præjudiciel afgørelse af følgende spørgsmål:
   
               1)
            
            
               Har artikel 64 og 65 i Euro-Middelhavs-konferencen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side, undertegnet i Bruxelles den 26. februar 1996, direkte virkning?
            
         
               2)
            
            
               Såfremt denne Euro-Middelhavs-konference af den ene eller den anden grund ikke kan finde anvendelse i nærværende sag, har artikel 40, 41, 42 i samarbejdsaftalen mellem Det Europæiske Økonomiske Fællesskab og Kongeriget Marokko, undertegnet i Rabat den 27. april 1976, som erstattes af Euro-Middelhavs-konferencen, da direkte virkning?
            
         
               3)
            
            
               Omfattes en marokkansk statsborger, der har gjort militærtjeneste i en medlemsstat, også uden for dennes territoriale grænser, af kategorien »arbejdstagere« som omhandlet i artikel 64 og 65 i Euro-Middelhavs-konferencen fra 1996 og artikel 40, 41 og 42 i samarbejdsaftalen fra 1976?
            
         
               4)
            
            
               Kan en marokkansk statsborger, uafhængigt af den direkte virkning af bestemmelserne i disse aftaler undertegnet i 1976 og 1996 med Kongeriget Marokko, såfremt han omfattes af kategorien »arbejdstagere« som omhandlet i de nævnte bestemmelser vedrørende den fællesskabsretlige retsorden, påberåbe sig direkte anvendelighed af det generelle princip om forbud mod forskelsbehandling på grundlag af nationalitet som sikret ved EF-traktatens artikel 12 og artikel 14 i den europæiske konvention til beskyttelse af menneskerettigheder og grundlæggende frihedsrettigheder?
            
         
               5)
            
            
               Omfattes militær invalidepension, som en marokkansk statsborger, der har gjort militærtjeneste i en medlemsstat, ansøger om på grundlag af følgelidelser efter en ulykke eller en sygdom, der er indtruffet under hans militærtjeneste, af kategorien aflønning som omhandlet i artikel 64 i Euro-Middelhavs-konferencen fra 1996 eller af kategorien sociale sikringsydelser i aftalens artikel 65?
            
         
               6)
            
            
               Er artikel 64 og 65 i Euro-Middelhavs-konferencen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side, undertegnet i Bruxelles den 26. februar 1996, og før denne aftales ikrafttræden, artikel 40, 41 og 42 i samarbejdsaftalen mellem det Europæiske Økonomiske Fællesskab og Kongeriget Marokko, undertegnet i Rabat den 27. april, eller i givet fald, EF-traktatens artikel 12 (tidligere artikel 6) og artikel 14 i den europæiske konvention til beskyttelse af menneskerettigheder og grundlæggende frihedsrettigheder til hinder for, at en medlemsstat kan påberåbe sig restriktive nationale lovbestemmelser vedrørende en marokkansk statsborgers nationalitet og:
               
                           —
                        
                        
                           nægte ham ret til en militær invalidepension, som staten ellers ville have ydet nationale statsborgere, der som den marokkanske statsborger har fast bopæl på statens område, og som befinder sig i samme situation og har forrettet militærtjeneste på de samme betingelser?
                        
                     
                           —
                        
                        
                           forskelsbehandle ham i forhold til landets egne statsborgere med hensyn til tildeling, beregningsmetode og varighed af den militære pension, der yde til godtgørelse af følgelidelser efter ulykker eller sygdomme, som kan tilskrives militærtjenesten?
                        
                     
         
               7)
            
            
               Kan den omstændighed, at den berørte ikke arbejder på tidspunktet for ansøgningen om pension, og at ulykken eller sygdommen, som ligger til grund for ansøgningen, er indtruffet i en tidligere aktiv tjenesteperiode, nemlig fra den 19. august 1949 til den 16. august 1964, uden for de territoriale grænser til den medlemsstat, for hvilken han forrettede militærtjeneste, nemlig i Saigon, ændre besvarelserne af ovennævnte spørgsmål?